Rådets forordning (EF) nr. 1040/2003

af 11. juni 2003

om ændring af forordning (EF) nr. 1255/97 hvad angår anvendelse af mellemstationer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(1), særlig artikel 13, stk. 2,

under henvisning til forslag fra Kommissionen(2), og

ud fra følgende betragtninger:

(1) I henhold til direktiv 91/628/EF skal dyr under transport læsses af, hvile, vandes og fodres med nærmere fastsatte mellemrum.

(2) I Rådets forordning (EF) nr. 1255/97 af 25. juni 1997 om fællesskabskriterier for mellemstationer og tilpasning af den ruteplan, der er omhandlet i bilaget til direktiv 91/628/EØF(3), fastsættes der sundhedsforanstaltninger med henblik på at forebygge mulig overførsel af sygdomme. Der indføres desuden en forpligtelse til at registrere flytninger af dyr.

(3) Visse udbrud af mund- og klovesyge i EF i 2001 blev sat i forbindelse med sammenblanding af dyr på en mellemstation. Undersøgelserne af disse udbrud viste, at både sundhedsforanstaltningerne og forpligtelsen til at registrere flytninger af dyr var blevet tilsidesat.

(4) Ved Kommissionens beslutning 2001/327/EF(4), blev anvendelsen af mellemstationer midlertidigt ophævet med henblik på at forebygge mulig spredning af mund- og klovesygeepidemien i EF. Denne forholdsregel er af midlertidig karakter, og den bør erstattes med passende permanente foranstaltninger.

(5) Anvendelsen af mellemstationer kan indebære en risiko for dyresundheden, navnlig hvis mellemstationernes dyresundhedsmæssige standard ikke er tilfredsstillende. Dyresundhedsbestemmelserne vedrørende mellemstationer bør derfor skærpes, navnlig i forbindelse med rengøring og desinfektion. Mellemstationer modtager dyr fra samme oprindelsesbesætning og med certifikat for, at de opfylder sundhedsnormerne for avlsdyr af den art, som mellemstationen er godkendt til at modtage.

(6) I lyset af de indvundne erfaringer synes der at være grund til at bestemme, at mellemstationer kun bør modtage dyr, som opfylder Fællesskabets sundhedsforskrifter for avlsdyr af den art, som mellemstationen er godkendt til at modtage, og som efter at have opholdt sig den foreskrevne periode på en enkeltopholdelsesbedrift kun er blevet transporteret via et enkelt godkendt samlested.

(7) I overensstemmelse med proportionalitetsprincippet bør der for at nå det grundlæggende mål, som er at beskytte EF's dyresundhedsstatus, fastlægges regler for brugen af mellemstationer. Denne forordning er ikke mere vidtrækkende end nødvendigt for at nå de tilstræbte mål efter traktatens artikel 5, stk. 3.

(8) Udviklingen i dyresundhedssituationen i EF kan gøre det nødvendigt at tilpasse betingelserne for mellemstationernes anvendelse. Der bør fastlægges en procedure, som gør det muligt at tilpasse de tekniske bestemmelser i forordning (EF) nr. 1255/97 efter dyresundhedssituationen i EF.

(9) De nødvendige foranstaltninger til gennemførelse af forordning (EF) nr. 1255/97 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5).

(10) Medlemsstaterne bør fastsætte bestemmelser vedrørende de sanktioner, der skal anvendes i tilfælde af overtrædelse af forordning (EF) nr. 1255/97, og sikre, at bestemmelserne gennemføres. Disse sanktioner bør være effektive, stå i rimeligt forhold til overtrædelsen og have afskrækkende virkning.

(11) Der bør derfor foretages ændringer i forordning (EF) nr. 1255/97 -

UDSTEDT FØLGENDE FORORDNING:

Artikel 1

I forordning (EF) nr. 1255/97 foretages følgende ændringer:

1) Artikel 3, stk. 3, affattes således:

"3. Den kompetente myndighed udsteder et godkendelsesnummer til hver godkendt mellemstation. Godkendelsen kan være begrænset til en eller flere bestemte dyrearter eller til visse dyrekategorier og sundhedsstatusser.

Medlemsstaterne meddeler Kommissionen listen over godkendte mellemstationer tillige med eventuelle ajourføringer heraf.

Medlemsstaterne underretter også Kommissionen om detaljerede foranstaltninger i medfør af bestemmelserne i artikel 4, stk. 2, navnlig den periode, hvor der anvendes mellemstationer og det dobbelte formål med de godkendte lokaler. Kommissionen meddeler medlemsstaterne disse oplysninger inden for rammerne af Den Stående Komité for Fødevarekæden og Dyresundhed."

2) Artikel 4 affattes således:

"Artikel 4

1. Mellemstationerne må kun bruges til modtagelse, fodring, vanding, opstaldning, behandling og videresendelse af samt hvile for dyr undervejs.

2. Uanset stk. 1 kan medlemsstaterne dog ligeledes godkende samtlige samlingssteder som defineret i artikel 2, litra o), i direktiv 64/432/EØF og i artikel 2, litra b), nr. 3, i direktiv 91/68/EØF som mellemstationer i hele den periode, hvor de virker som mellemstationer, hvis betingelserne i stk. 3 og afsnit A, punkt 4, i bilag I til denne forordning er opfyldt.

3. Dyr må kun være til stede samtidigt på en mellemstation, hvis:

a) de har samme certificerede sundhedsstatus og herunder opfylder, hvor relevant, de tillægsgarantier, der er indrømmet i overensstemmelse med fællesskabslovgivningen, og

b) der er udstedt certifikat vedrørende deres sundhedsstatus

i) enten i henhold til gældende betingelser for den kategori af dyr af de pågældende arter som fastsat i EF's veterinærlovgivning, jf. bilag A til direktiv 90/425/EØF.

Hvis andet ikke er fastsat i de respektive dyresundhedsmæssige betingelser, skal yderligere certificering sikre, at dyrene har opholdt sig i mindst 21 dage på en enkelt bedrift eller siden fødslen på oprindelsesbedriften, hvis dyrene er mindre end 21 dage gamle, inden de afsendes fra denne bedrift enten direkte eller gennem et enkelt godkendt samlingssted, som i forbindelse med får og geder opfylder betingelserne i artikel 4b, stk. 4, i direktiv 91/68/EØF, eller

ii) i forbindelse med kvæg og svin bestemt til eksport til et tredjeland i henhold til artikel 2, stk. 1, i beslutning 93/444/EØF(6)

c) de tilhører den kategori af dyr, som mellemstationen er godkendt til"

3) Artikel 5 ændres således:

a) Litra b) udgår.

b) Litra h) affattes således:

"h) senest en arbejdsdag efter hver videresendelse af dyr meddele den kompetente myndighed de oplysninger, der er angivet i bilag I, afsnit C, punkt 7, som opføres i et register eller en database, og opbevares i en periode på mindst tre år, hvor de er tilgængelige for denne myndighed."

4) Følgende artikler indsættes:

"Artikel 6a

Ændringer af bilag I til denne forordning, som er nødvendige af hensyn til dyresundhedssituationen, vedtages efter fremgangsmåden i artikel 17 i direktiv 91/628/EØF.

Artikel 6b

Medlemsstaterne anvender bestemmelserne i artikel 18 i direktiv 91/628/EØF med henblik på at sanktionere enhver overtrædelse af bestemmelserne i denne forordning og træffer passende foranstaltninger til at sikre, at bestemmelserne gennemføres. Medlemsstaterne meddeler Kommissionen disse bestemmelser senest den 1. maj 2004 og giver straks meddelelse om eventuelle senere ændringer af disse."

5) I sektion A i bilag I indsættes følgende:

"5. Inden modtagelse af dyr skal mellemstationerne:

a) have påbegyndt rengøring og desinficering mindst 24 timer efter videresendelse af samtlige de dyr, der senest var på stationen i overensstemmelse med bestemmelserne i nærværende forordnings artikel 4, stk. 3

b) have afsluttet rengøringen og desinficeringen inden modtagelse af en ny sending og have stået tomme for dyr i dette tidsrum, ligesom rengøring og desinficering skal være afsluttet til embedsdyrlægens tilfredshed."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. juli 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 11. juni 2003.

På Rådets vegne

G. Drys

Formand

(1) EFT L 340 af 11.12.1991, s. 17. Senest ændret ved forordning (EF) nr. 806/2003 (EUT L 122 af 16.5.2003, s. 1).

(2) EFT C 291 af 26.11.2002, s. 179.

(3) EFT L 174 af 2.7.1997, s. 1.

(4) EFT L 115 af 25.4.2001, s. 12. Senest ændret ved beslutning 2002/1004/EF (EFT L 349 af 24.12.2002, s. 108).

(5) EFT L 184 af 17.7.1999, s. 23.

(6) EFT L 208 af 19.8.1993, s. 34.